Elitesportsudøvere kan ikke længere komme med undskyldninger for ikke at kombinere karrieren på banen med en uddannelse.

På University College Nordjylland kan atleter nemlig gennemføre deres studie udelukkende på internettet. En uddannelsesform som passer 31-årige AaB-spiller Thomas Augustinussen godt. Han begyndte at læse Sport Management i sommer. - Før jeg fik kendskab til den her måde at studere på, har jeg haft svært ved at se, hvordan jeg skulle kunne få mine ambitioner på banen til at gå op med en uddannelse. Men når alt foregår på internettet, kan jeg læse, når det passer mig uanset, hvor jeg er. Alle forelæsninger ligger på nettet, og samtidig afleverer de studerende deres opgaver og fremlæggelser i cyberspace.